“เมเจอร์” ปัด STARK เทกฯ MPIC “ชินวัฒน์ อัศวโภคี” ควักเงิน 650 ล้าน ซื้อส่วนตัว
"เมเจอร์" ปัด STARK เทกฯ MPIC ย้ำชัด “ชินวัฒน์ อัศวโภคี” ควักเงิน 650 ล้าน ซื้อหุ้นส่วนตัว 92% คาดลงนามในสัญญาซื้อขายหุ้นภายในวันที่ 31พ.ค.66
"เมเจอร์" ปัด STARK เทกฯ MPIC ย้ำชัด “ชินวัฒน์ อัศวโภคี” ควักเงิน 650 ล้าน ซื้อหุ้นส่วนตัว 92% คาดลงนามในสัญญาซื้อขายหุ้นภายในวันที่ 31พ.ค.66
27 ก.พ. 2566

บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR เปิดเผยว่า ด้วยที่ประชุมคณะกรรมการของบริษัทครั้งที่1/66 เมื่อวันที่ 23 ก.พ.66 ได้มีมติอนุมัติการเข้าทำบันทึกข้อตกลงการซื้อขายหุ้น เพื่อการขายหุ้นสามัญทั้งหมดที่บริษัทถืออยู่ใน บริษัท เอ็ม พิคเจอร์ส เอ็นเตอร์เทนเม้นท์ จำกัด (มหาชน) หรือ MPIC จำนวน 1,202.13 ล้านหุ้น มูลค่าที่ตราไว้หุ้นละ 0.50 บาท คิดเป็นจำนวนร้อยละ 92.46 ของหุ้นที่ออกจำหน่ายแล้วทั้งหมดของ MPIC ให้กับนายชินวัฒน์ อัศวโภคี  (ผู้ซื้อ) ซึ่งไม่ใช่บุคคลที่เกี่ยวโยงกันของบริษัท ในราคารวมทั้งสิ้น 650 ล้านบาท หรือคิดเป็นหุ้นละ 0.54 บาท
โดยประมาณคู่สัญญาคาดว่าจะลงนามในสัญญาซื้อขายหุ้นภายในวันที่ 31พ.ค.66 และการเข้าทำรายการดังกล่าวขึ้นอยู่กับความสำเร็จของเงื่อนไขบังคับก่อนต่างๆ ตามที่จะได้ระบุไว้ในสัญญาซื้อขายหุ้น ซึ่งรวมถึงแต่ไม่จำกัดเพียง ผลการตรวจสอบสถานะกิจการของ MPIC ต้องเป็นที่พอใจของผู้ซื้อ การได้รับอนุมัติและความยินยอมจากหน่วยงานที่ควบคุมและหน่วยงานอื่นใดของรัฐ เป็นต้น ทั้งนี้ เมื่อผู้ซื้อได้ซื้อหุ้น MPIC เรียบร้อยแล้ว ผู้ซื้อมีหน้าที่ต้องทำคำเสนอซื้อหลักทรัพย์เป็นการทั่วไปจากผู้ถือหุ้นรายย่อยของ MPIC ตามหลักของกฎหมายที่เกี่ยวข้องต่อไป
อนึ่ง การโอนขายหุ้นสามัญที่บริษัทถืออยู่ใน MPIC ดังกล่าวข้างต้น ไม่เข้าเกณฑ์รายการจำหน่ายไปซึ่งสินทรัพย์ของบริษัทจดทะเบียน ตามประกาศคณะกรรมการกำกับตลาดทุน ที่ ทจ. 20/2551 เรื่องหลักเกณฑ์ในการทำรายการที่มีนัยสำคัญที่เข้าข่ายเป็นการได้มาหรือจำหน่ายไปซึ่งสินทรัพย์ และประกาศของตลาดหลักทรัพย์แห่งประเทศไทย เรื่อง การเปิดเผยข้อมูลและการปฏิบัติการของบริษัทจดทะเบียนในการได้มาหรือจำหน่ายไปซึ่งสินทรัพย์ พ.ศ. 2547 (รวมทั้งที่มีการแก้ขเพิ่มเติม) บริษัทจึงไม่มีหน้าที่ดำเนินการใดภายใต้ประกาศดังกล่าว
ทั้งนี้สืบเนื่องมาจากก่อนหน้านี้มีความเข้าใจที่คาดเคลื่อนเกี่ยวกับการเข้าซื้อกิจการ MPIC ของนายชินวัฒน์ อัศวโภคี ซึ่งปัจจุบันดำรงตำแหน่งกรรมการบริษัท สตาร์ค คอร์เปอเรชั่น จำกัด (มหาชน)  หรือ STARK ว่า การเข้าซื้อดังกล่าวเกี่ยวข้องกับ STRAK ทั้งที่เป็นการเข้าซื้อในนามบุคคลซึ่งไม่เกี่ยวกับบริษัทแต่อย่างใด